title: Moco
text: O moco (d'o latín <mucus) u a mucosidat (cultismo que dimana de l'anterior) ye una substancia de base aquosa, viscosa y pegallosa, d'orichen biolochica, que fan as celulas caliciformes d'o epitelio celindrico que se troba en as superficies d'os organs que son exposaus a o medio externo y que les sirve pa protección. En o cuerpo humano, en i hai en o tracto respiratorio, dichestivo, reproductor, en os uellos, as orellas y a larinche. Atros animals, como os peixes, os amfibios y os moluscos en tienen tamién en a piel.
  
  En condicions normals, o moco guarda contra la deshidratación, l'ataque bioquimico u bacteriolochico u simplament s'emplega como lubricant. Quan se'n produce en exceso puet estar simptoma d'una malautía.
  
  O moco contiene grans cantidatz de glicoproteínas y proteoglicans, pero tamién anti-cuerpos pa desfensa de l'organismo.
  
  En a cultura popular 
  
  Coloquialment, a o moco d'as vías respiratorias humanas se le diz «mocos», en plural. As restas secas d'ista substancia que se puede quitar de puestos como o naso tamién reciben ixe nombre plural y contable. Quan uno ye acatarrau y se'n tiene a-saber-los, con muergo (conchestión nasal) u sin ell, se diz que se tiene mocallera,  u un mocarol que pa qué.
  
  Con ixe zaguer palabro se diz tamién a o nino que tiene muitos mocos, tamién de manera coloquial, ye feto un «mocarol». En Sobrarbe, un peyorativo de crío ye mocallo, u «mocai» en a val de Chistau (cast. mocoso): «Calla tú! que no yes más que un mocallo!».
  
  O verbo que s'emplega pa describir l'acción de sacar-se os mocos d'o naso aventando en un mocador ye mocar-se. Deixar a uno «mocau» ye deixar-lo con a boca ubierta, batalera, de sorpresa u admirau.
  
  Referencias
  
  Se veiga tamién 
  
  Tos.
  Conchestión nasal u «muergo».
  Morgallo, que no s'ha de confundir con a malautía d'os animals.
  
  Signos clinicos
  Fluidos corporals